Det Europæiske Økonomiske og Sociale Udvalgs udtalelse om:

- "Forslag om ændring af Europa-Parlamentets og Rådets afgørelse (EF) nr. 163/2001 af 19. januar 2001 om iværksættelse af et uddannelsesprogram for branchefolk inden for den europæiske audiovisuelle programindustri (MEDIA-UDDANNELSE) (2001-2005)"

(KOM(2003) 188 endelig - 2003/0064 (COD))

- "Forslag til Europa-Parlamentets og Rådets beslutning om ændring af Rådets afgørelse 2000/821/EF af 20. december 2000 om iværksættelse af et program til fremme af udvikling, distribution og markedsføring af europæiske audiovisuelle produktioner (MEDIA PLUS - Udvikling, distribution og markedsføring)"

(KOM(2003) 191 endelig - 2003/0067 (COD))

(2004/C 10/04)

Rådet for De Europæiske Fællesskaber besluttede den 5. maj 2003 under henvisning til EF-traktatens artikel 150, stk. 4, og artikel 157, stk. 3 at anmode om Det Europæiske Økonomiske og Sociale Udvalgs udtalelse om det ovennævnte emner.

Det forberedende arbejde henvistes til EØSU's Faglige Sektion for Transport, Energi, Infrastruktur og Informationssamfundet, som udpegede Paolo Braghin til ordfører. Sektionen vedtog sin udtalelse den 4. september 2003.

Det Europæiske Økonomiske og Sociale Udvalg vedtog på sin 402. plenarforsamling den 24. og 25. september 2003, mødet den 24. september, følgende udtalelse med 127 stemmer for, 1 imod og 1 hverken for eller imod:

1. Indledning

1.1. Hensigten med programmet MEDIA-UDDANNELSE er gennem videreuddannelse at give branchefolk inden for den audiovisuelle sektor den nødvendige viden og kompetence, således at de kan drage fuld nytte af markedets europæiske og internationale dimension samt af anvendelsen af nye teknologier.

1.2. Hensigten med MEDIA PLUS-programmet er at styrke den europæiske audiovisuelle sektors konkurrenceevne gennem iværksættelse af støtteforanstaltninger på følgende områder: udvikling af produktionsprojekter og -virksomheder, distribution og markedsføring af spillefilm og audiovisuelle programmer.

1.3. Begge programmer udløber på et tidspunkt, hvor EU's struktur og måde at fungere på undergår store forandringer: udvidelse, regeringskonference, valg til Europa-Parlamentet og udpegelse af en ny Europa-Kommission.

1.4. Det forekommer hensigtsmæssigt at etablere et retsgrundlag, som gør det muligt at forlænge de nuværende programmer, MEDIA-UDDANNELSE og MEDIA PLUS, indtil der vedtages nye programmer. Det skal sikre kontinuiteten i EU-støtten til sektoren og hindre, at foranstaltningerne til støtte for EF-traktatens målsætninger berøres.

1.5. Hvad angår finansiering, foreslår Kommissionen, at det samlede budget for MEDIA-UDDANNELSE efter forlængelsen forhøjes til 57,4 mio. EUR og for MEDIA PLUS-programmet til 435,6 mio. EUR.

2. Generelle bemærkninger

2.1. EØSU mener, at det ville have været mere hensigtsmæssigt, hvis Kommissionen havde været forudseende og skabt forudsætningerne og truffet de nødvendige foranstaltninger og dermed foregrebet diskussionen og præsentationen af de nye flerårige programmer på de områder, der er omfattet af de nuværende MEDIA-UDDANNELSE og MEDIA PLUS-programmer, i stedet for blot at forlænge programmerne med et år. Dermed ville Kommissionen have kunnet tage hensyn til de forskellige behov og den nye situation på området, og samtidig have taget den konstruktive kritik til sig, der er fremført i forbindelse med gennemførelsen af programmerne, og ændret selve programmernes opbygning og struktur, for navnlig at tage hensyn til de nye udfordringer, som udvidelsen indebærer.

2.2. EØSU håber, at der i forbindelse med den igangværende midtvejsevaluering tages særligt hensyn til de råd og forslag, EØSU har fremsat ikke alene i den foreliggende, men også i sine tidligere udtalelser.

2.3. Finansieringsrammen for 2006 er stort set den samme som for den foregående femårige periode, og for MEDIA-UDDANNELSE er den ligefrem mindre. Selv om der dertil skal lægges et beløb svarende til virkningen af udvidelsen, forekommer finansieringsrammen alligevel for lille til at imødekomme behovet hos et større antal potentielle brugere og de flerdoblede samarbejdsmuligheder.

2.3.1. EØSU ønsker derfor, at man i udarbejdelsen af EU's overordnede budget for 2006-2012 forhøjer den nuværende budgetramme for MEDIA-programmerne, især for uddannelsesprogrammet, og at midlerne fordeles bedre på baggrund af de nye behov, der skyldes, at den audiovisuelle sektor i de nye medlemsstater er mindre udviklet.

2.3.2. Ud over den støtte, der er planlagt i programmet, vil det være hensigtsmæssigt, at de forskellige finansieringsmuligheder, herunder også de private finansieringsmekanismer og EIB-støtten, styrkes og i højere grad udformes til at støtte SMV efter samme model som "Vækst og av-sektoren: i2i av-initiativet".

2.3.3. Man bør især være opmærksom på at indkredse mekanismer til skattelettelse og skabelse af et marked for risikovillig kapital, som er tilpasset de særlige forhold i denne sektor, som kommer til at opleve en periode fuld af innovation i forbindelse med overgangen til digital teknologi.

3. Særlige bemærkninger

3.1. De MEDIA-kontorer, der på nationalt plan fungerer som bindeled til modtagerne af støtte fra programmet, er et afgørende middel til at nå programmets mål. Man bør især være opmærksom på den igangværende oprettelse af MEDIA-kontorer i de nye medlemslande, og sørge for, at disse kontorer kommer til at fungerer effektivt, således at også brugerne i de pågældende lande kan få adgang til passende oplysninger og tjenester. Disse kontorer kunne udvikles i positiv retning ved at gå ind i søgning af partnere til samproduktioner og distribution på europæisk plan.

3.2. Markedsføringen af europæiske film i og uden for Europa sker bl.a. gennem støtte til europæiske film-, dokumentarfilm- og tegnefilmfestivaler. Denne støtte kunne med held suppleres med et fortløbende oplysningsarbejde om disse festivaler for at fremme deltagelsen af manuskriptforfattere og små uafhængige producenter og en markedsføring af deres produktion på europæisk og også internationalt plan.

3.2.1. Festivalerne er nemlig et vigtigt redskab til fremme af produktioner, der ikke er helt igennem kommercielle, og som ofte præsenterer et værdifuldt kulturelt indhold og indeholder viden om historien og de regionale traditioner. Med en passende markedsføring kan de blive et redskab til fremme af det kulturelle særpræg og den audiovisuelle produktion i regioner, der hidtil har været udelukket fra eller befundet sig i margenen af de internationale kredse. Dette behov vil helt sikkert blive yderligere fremhævet, når EU udvides med nye lande, hvis traditioner og kultur adskiller sig fra de nuværende medlemmer af EU.

3.3. EØSU er enig i ideen om at omdanne det eksisterende tekniske kontor til et forvaltningsorgan, der kan give større fleksibilitet og gennemsigtighed i forvaltningen af midlerne, og opfordrer Kommissionen til at fortsætte de påbegyndte undersøgelser herom.

4. Konklusioner

4.1. EØSU håber, at den igangværende midtvejsevaluering følges op af en bred debat, om muligt med høring af de berørte parter, ikke alene for at skabe så gode vilkår som muligt for forberedelsen af det kommende MEDIA-program, men også for om nødvendigt fra begyndelsen at genoverveje tildelingen af ressourcer.

4.2. Den audiovisuelle sektors finansieringsproblemer forud for udvidelsen kan ikke løses ved blot at ekstrapolere den nuværende finansiering til et udvidet EU, der vil have cirka 70 millioner flere indbyggere og større udviklingsforskelle inden for den audiovisuelle sektor. EØSU opfordrer derfor Kommissionen til at tage hensyn til dette aspekt i sin igangværende forberedelse af forslag vedrørende EU's kommende budget, både hvad angår størrelsen af finansieringerne og forholdet mellem dem og modtagernes behov.

4.3. EØSU henviser til og gentager visse af de strategiske overvejelser, som det allerede fremsatte i sin tidligere udtalelse af 27. april 2001(1) om forslag om MEDIA-UDDANNELSES- og MEDIA PLUS-programmerne, og ønsker især, at der i overvejelsesproceduren og selve udarbejdelsen af det fremtidige MEDIA-program tages behørigt hensyn til følgende aspekter: Man skal:

- sørge for komplementaritet og sammenhæng med andre EU-foranstaltninger ved at lade dem indgå i et fælles strategi, herunder især ved at fremme den audiovisuelle industris deltagelse i programmer som f.eks. KULTUR 2000-programmet,

- koncentrere EU-indsatsen om de led i den audiovisuelle kæde, hvor støtten skaber den største merværdi (dvs. først og sidst i produktionsprocessen) ved især at fremme SMV's adgangsmuligheder ved hjælp af mindre stive mekanismer og betingelser som f.eks. "slate funding" (støtte til projektpakker),

- prioritere produkter, der kan have en længere kommerciel levetid på de forskellige markeder ved bl.a. at ændre varigheden af overdragelsen af ophavsrettighederne, som specielt rammer de uafhængige producenter,

- lægge særlig vægt på teknologisk udvikling og innovation samt på den tværnationale udbredelse (især med de nye medlemsstater),

- etablere et system til information om og opfølgning af det audiovisuelle markeds nye behov og udvikling,

- forbedre offentlighedens adgang til den europæiske audiovisuelle arv ved hjælp af digitalisering og sammenkædning på europæisk plan, specielt med henblik på undervisning og i pædagogisk øjemed.

- foretage en passende og systematisk evaluering af støtten med det formål at få mest muligt ud af de finansielle midler, der er til rådighed, og i så høj grad som muligt imødekomme den audiovisuelle sektors behov,

- iværksætte pilotprojekter, hvilket man hidtil kun har gjort i begrænset omfang, måske fordi de i høj grad har været teknologiorienterede, ved også at gøre dem indholdsorienterede.

4.4. På uddannelsesområdet ligger den største hindring i, at gennemførelsesbestemmelserne er for stive, ud over den allerede påpegede for begrænsede investering. Som foreslået i den omtalte tidligere udtalelse, bør man desuden fremme fjernundervisning ved anvendelse af ny teknologi og man bør ligeledes fremme koordineringen mellem de tekniske, erhvervsrettede uddannelsesinstitutioner og de almene universitetscentre, samtidig med at det bør undgås, at støtten spredes for meget.

Bruxelles, den 24. september 2003.

Roger Briesch

Formand for

Det Europæiske Økonomiske og Sociale Udvalg

(1) EØSU's udtalelse om "Kommissionens forslag til Europa-Parlamentets og Rådets afgørelse om iværksættelse af et uddannelsesprogram for branchefolk inden for den europæiske audiovisuelle programindustri (MEDIA-UDDANNELSE (2001-2005)" og om "Kommissionens forslag til Rådets afgørelse om iværksættelse af et program til fremme af udvikling, distribution og markedsføring af europæiske audiovisuelle produktioner (MEDIA PLUS - Udvikling, distribution og markedsføring) (2001-2005)" 1999/0276 (CNS), EFT C 168 af 16.6.2000.